Tenismanul scoţian Andy Murray va rata turneele de luna viitoare de la Monte Carlo (7-14 aprilie) şi Munchen (15-21 aprilie) după accidentarea suferită la gleznă la Miami, a anunţat vineri echipa britanicului, citată de Reuters.
Murray, 62 ATP, a făcut o entorsă la gleznă în meciul de duminica trecută cu cehul Tomas Machac (7-5, 5-7, 6-7), disputat în turul al treilea la Miami. Britanicul a suferit o ruptură de ligamente care îl va ţine o perioadă prelungită în afara terenului.
''În urma consultării cu echipa sa şi cu experţii medicali, Andy Murray a luat decizia de a nu juca la Monte Carlo şi Munchen. În acest moment nu se ştie cât de lungă va fi absenţa lui Andy, dar el continuă să analizeze opţiunile cu echipa sa medicală. Evident sunt ştiri dezamăgitoare pentru Andy, care şi-a reiterat dorinţa de a reveni cât mai repede pe teren'', se arată în comunicatul staff-ului său.
Murray, fost lider ATP şi câştigător de trei turnee de Grand Slam, a anunţat anterior că nu plănuieşte să joace la prea multe turnee în această vară, dar speră să poată participa la o nouă Olimpiadă, după ce a cucerit medaliile de aur la Londra 2012 şi Rio 2016. El speră să joace şi la Roland Garros, care va debuta pe 26 mai.
Wimbledon, turneu de Grand Slam pe care l-a câştigat de două ori, este o altă ţintă a lui Murray în acest an.
Andy Murray, care va împlini 37 de ani în luna mai, s-a confruntat cu numeroase leziuni începând din 2017, fiindu-i montată o proteză metalică la şold în 2019. El a anunţat deja că se va retrage din activitate la finalul acestui sezon.